კანუტი (ველური ბუნების ეროვნული თავშესაფარი)

კანუტის ველური ბუნების ეროვნული თავშესაფარი — ეროვნული ნაკრძალი ცენტრალურ ალასკაში, ამერიკის შეერთებულ შტატებში. იგი ალასკაში არსებული 16 ნაკრძალიდან ერთ-ერთია და დაარსდა 1980 წელს, როდესაც კონგრესმა მიიღო „ალასკის ეროვნული ინტერესის მქონე მიწების კონსერვაციის აქტი“ (ANILCA). თავისი 1,640,000 აკრით (6,600 კმ²), კანუტის ნაკრძალი ფართობით თითქმის დელავერის შტატის ტოლია. ჩრდილოეთის პოლარულ წრესთან მდებარე ეს ნაკრძალი ალასკის ბორეალური (ტაიგის) ეკოსისტემის საუკეთესო ნიმუშია. აქ დომინირებს შავი და თეთრი ნაძვი, აგრეთვე გვხვდება თეთრი არყის ხე და ვერხვი. აღწერა და სახეობები რეგიონის მოკლე, ცხელი ზაფხული ხშირი ჭექა-ქუხილითა და მეხის დაცემით ხასიათდება, რაც ტყის ხანძრებისა და ბუნების შემდგომი აღდგენის უწყვეტ ციკლს იწვევს. ბუნებრივი ხანძრები მრავალფეროვან ჰაბიტატებს ქმნის, სადაც მცენარეთა სხვადასხვა სახეობა ცხოველთა სამყაროს მრავალგვარობას უწყობს ხელს. ნაკრძალის ბორეალური ტყეები (ტაიგა) 37 სახეობის ძუძუმწოვრის თავშესაფარია, მათ შორის არის მელას ორი სახეობა, კანადური ფოცხვერი, ბარიბალი და მურა დათვი, მგლების ხროვები, ლოსი, წაულა, კოიოტი, ონდატრა, თახვი, კვერნა, მდინარის წავი, ხარვერძი და სამურავი. დასავლეთ არქტიკისა და რეის მთის ნახირებიდან წამოსული ჩრდილოეთის ირმები (კარიბუ) ზოგჯერ კანუტის ნაკრძალშიც იზამთრებენ ხოლმე. მიგრირებადი ფრინველების გამრავლების ჰაბიტატის დაცვა კანუტის ველური ბუნების ეროვნული თავშესაფრისა და აშშ-ის თევზისა და ველური ბუნების სამსახურის უმთავრესი მისიაა. ფრინველთა თითქმის 130 სახეობა ატარებს წლის გარკვეულ ნაწილს ან მთელ წელს ნაკრძალის ტერიტორიაზე. ალასკის ფარგლებს გარეთ ჭაობიანი ტერიტორიების შემცირებასთან ერთად, მოსალოდნელია, რომ კანუტის, როგორც ფრინველთა ბუდობის ადგილის, მნიშვნელობა კიდევ უფრო გაიზარდოს. გარკვეული მიწები კანუტის ნაკრძალის საზღვრებში ამჟამად ალასკის მკვიდრი მოსახლეობის საკუთრებაშია. ნაკრძალის ტერიტორიაზე ნებადართულია ნადირობა პირადი მოხმარების მიზნით (ტრადიციული ცხოვრების წესის შესანარჩუნებლად). მრავალწლოვანი მზრალობა ხელს უშლის ზედაპირული წყლების გადინებას, რის გამოც ლანდშაფტი ჭაობიანია და ნაკრძალის გარკვეულ ნაწილებში ფეხით გადაადგილებას აფერხებს ან სრულიად შეუძლებელს ხდის. ნაკრძალის საზღვრებში არ არსებობს სპეციალურად გამოყოფილი ბილიკები, ბანაკები ან საზოგადოებრივი სარგებლობისთვის განკუთვნილი ქოხები. რესურსები ინტერნეტში Kanuti National Wildlife Refuge U.S. Fish & Wildlife Service სქოლიო